అనీల సుందర్

అనీల సుందర్ (జననం 1951 నవంబర్ 11) సింధీ కమ్యూనిటీకి చెందిన భారతీయ శాస్త్రీయ నృత్యకారిణి. కథక్, ఒడిస్సీ నృత్యాలకు ప్రసిద్ధి చెందింది.

ఆమె వివిధ ఇతివృత్తాలతో ప్రయోగాలు చేసింది. భారతీయ జానపద నృత్యంలోని కొన్ని అంశాలను జోడించి సింధీ నృత్య నాటకానికి ఆమె రూపాన్ని ఇచ్చింది. ఆమె బ్యాలెట్‌లలో కొన్ని మొహెంజొదారో కోల్పోయిన సింధు నాగరికత, సిక్కా సజన్ జీ – సింధ్ ప్రేమ పురాణాలు, థీయు నా జుదా జానీ ముంఖాన్ – ప్రేమ, సంపద గురించి ప్రశ్నించడం, సింధ్ మున్హింజీ అమ్మ - భారతదేశ విభజన రోజులలో సింధీల కష్టాల కథలను వివరించింది.

బాల్యం, విద్యాభ్యాసం 
అనీల సుందర్ 1951 నవంబరు 11న ఉల్హాస్‌నగర్‌లో వైద్య నిపుణులు డాక్టర్ నాంకి, డాక్టర్ గోవింద్ మఖిజానీలకు జన్మించింది. ఆమె ముంబై యూనివర్సిటీలో క్లినికల్ సైకాలజీలో మాస్టర్స్ డిగ్రీని పొందింది. ఆమె 11 సంవత్సరాల వయస్సులో అలహాబాద్‌లోని ప్రయాగ్ సంగీత సమితి నుండి కథక్ పరీక్షలో పట్టభద్రురాలైంది. ఆమె గురువులు హజారీలాల్, దమయంతి జోషి. అలాగే ఆమె విజయ్ కుమార్ శ్రేష్ఠ వద్ద కూడా శిక్షణ పొందింది.

కెరీర్ 
ముంబైలోని జై హింద్ కాలేజీలో లెక్చరర్‌గా కొంతకాలం విధులు నిర్వహించింది. ఇక నృత్యం విషయానికి వస్తే 1968లో యూనివర్శిటీ ఆఫ్ బాంబే నిర్వహించిన యూత్ ఫెస్టివల్‌లో ఇంటర్-కాలేజియేట్ క్లాసికల్ డ్యాన్స్ పోటీలో ఆమె అరంగేట్రం చేసింది. 1971లో లయన్స్ క్లబ్ ఆఫ్ బాంబేచే స్పాన్సర్ చేయబడిన యూత్ ఎక్స్ఛేంజ్ ప్రోగ్రామ్ విద్యార్థిగా ఆమె జపాన్‌ సందర్శించింది.

ఆ తరువాత ఆమె నట్బర్ మహారాణా, శంకర్ బెహ్రా వంటి గురువుల వద్ద ఒడిస్సీ నేర్చుకుంది. ఆమె 1999లో ఓర్లాండోలోని ఆరవ అంతర్జాతీయ సింధీ సమ్మేళన్ (కన్వెన్షన్)లో, న్యూయార్క్‌లోని లాంగ్ ఐలాండ్ సింధీ అసోసియేషన్‌తో కలిసి ప్రదర్శన ఇచ్చింది. ఆమె 1998, 2000లలో సింధు దర్శన్ మహోత్సవ్‌లో లేహ్‌లో ప్రదర్శన ఇచ్చింది. ఆమె దేశంలోనే కాక అమెరికా, జపాన్, పశ్చిమ ఆఫ్రికా, యునైటెడ్ అరబ్ ఎమిరేట్స్, స్కాండినేవియన్ దేశాలు, యునైటెడ్ కింగ్‌డమ్ వంటి వివిధ దేశాలలో ప్రదర్శన ఇచ్చింది.

దాతృత్వం 
అనీల సుందర్ సామాజిక కార్యక్రమాలలో చురుకుగా ఉంటుంది. 1975లో ఆమె నైజీరియాలో నేషనల్ ఉమెన్ సొసైటీ ఆఫ్ నైజీరియా కోసం లాగోస్‌లోని ఇండియన్ ఉమెన్ రెసిడెంట్స్ నిర్వహించిన ఫండ్ రైజర్ ప్రదర్శన ఇచ్చింది. దేశంలో ఆమె 2001లో జబల్‌పూర్‌లోని క్యాన్సర్ ఆసుపత్రి కోసం, ముంబైలోని పేద బాలికల కన్యాదాన్ కోసం నిధుల సేకరణకై కూడా ప్రదర్శనలు ఇచ్చింది.

ఇవీ చూడండి 

 జానపద సాహిత్యం
 జానపద నృత్యం
 నృత్యంలో భారతీయ మహిళల జాబితా

మూలాలు 

మహిళా కథక్ కళాకారులు
ఒడిస్సీ నాట్యకళాకారులు
సింధీ ప్రజలు
భారతీయ నాట్య కళాకారులు